Ντέρμοτ Μόργκαν

Ο **Ντέρμοτ Τζον Μόργκαν** (31 Μαρτίου 1952 - 28 Φεβρουαρίου 1998) ήταν Ιρλανδός κωμικός και ηθοποιός, περισσότερο γνωστός για τον ρόλο του ως πατέρας Τεντ Κρίλι στην κωμωδία καταστάσεων του Channel 4, *[[Father Ted]]*. Ο Μόργκαν πέθανε μία ημέρα μετά το πέρας των γυρισμάτων της τρίτης και τελευταίας σεζόν του *Father Ted*, και το 1999 τιμήθηκε μετά θάνατον με το βραβείο της Βρετανικής Ακαδημίας Τηλεόρασης για την Καλύτερη Κωμική Ερμηνεία.

## Πρώιμη ζωή
Ο Μόργκαν γεννήθηκε στο Δουβλίνο, γιος της Χίλντα «Χόλι» (το γένος Στόουκς) και του Ντόντσαντ Μόργκαν, ενός δημόσιου υπαλλήλου και ταλαντούχου ερασιτέχνη καλλιτέχνη και γλύπτη. Ο πατέρας του έφυγε από την ζωή όταν ήταν νέος από ανεύρυσμα, αφήνοντας τη Χόλι με τρία παιδιά: τον Ντέρμοτ, τον Πολ και την Ντενίς. Ένα τέταρτο παιδί, η Ρουθ, πέθανε όταν ήταν παιδί το 1956. 

Ο Μόργκαν σπούδασε στο κολλέγιο Όουτλαντς στο Στίλοργκαν και στο Πανεπιστήμιο Δουβλίνου, όπου σπούδασε αγγλική λογοτεχνία και φιλοσοφία. Εκεί βελτίωσε τις κωμικές του ικανότητες. Ήταν επίσης ο frontman ενός country και ιρλανδικού συγκροτήματος με το όνομα Big Gom and the Imbeciles, ένα είδος «φόρου τιμής» στους Big Tom and The Mainliners, ένα σημαντικό ιρλανδικό συγκρότημα της εποχής. Σύμφωνα με τον Μόργκαν σε ένα άρθρο του Ιανουαρίου 1986, «Όλοι σε κάποιο στάδιο κατέκριναν την country και τη western μουσική». 

Οι Big Gom and the Imbeciles δεν υπέγραψαν ποτέ συμβόλαιο με κάποια δισκογραφική εταιρεία και ο Μόργκαν έπειτα εργάστηκε ως δάσκαλος, κάτι το οποίο, όπως παραδέχτηκε, ήταν ένα είδος ερμηνεία με τον δικό του τρόπο:«Υπάρχει μια σύγκριση ανάμεσα στην ερμηνεία ενός δασκάλου και στην ερμηνεία γενικά. Είσαι στα πόδια σου και πρέπει να είσαι σε θέση να σκέφτεσαι. Ο καλύτερος τρόπος για να διατηρήσεις την πειθαρχία είναι να έχεις την έτοιμη απάντηση. Έτσι είναι να είσαι ερμηνευτής. Αν έχεις ένα θορυβώδες πλήθος σε μια παμπ ή καμπαρέ κάπου, πρέπει να είσαι από πάνω.» 

## Καριέρα

### Πατέρας Τρέντι και ''The Live Mike''
Ο Μόργκαν έκανε την πρώτη του εμφάνιση του στα μέσα μέσω της ραδιοφωνικής εκπομπής Morning Ireland, που παρήγαγε ο Τζιν Μάρτιν, του οποίου η αδερφή, Έλα, ήταν μητέρα ενός φίλου του Μόργκαν. Μέσω αυτής της επαφής, ο Μόργκαν έκανε την είσοδό του στο ραδιόφωνο και τελικά στην τηλεόραση.

Σύμφωνα με ένα άρθρο του 1986 στην εφημερίδα *[[The Herald (Ιρλανδία)|Evening Herald]]*, ο Μόργκαν έγινε για πρώτη φορά γνωστός σε εθνικό επίπεδο εξαιτίας μερικών επιστολών τις οποίες έστελνε στην ραδιοφωνική εκπομπή του Μάικ Μέρφι: «Οι επιστολές αφορούσαν οτιδήποτε, από το να κάθεσαι στην κίνηση μέχρι τον Μος Κιν. Ο Μάικλ είχε αρκετά καυστικό χιούμορ εκείνη την εποχή, οπότε οι επιστολές μου ταίριαζαν αρκετά καλά με την εκπομπή». Και ήταν ο Μάικ Μέρφι αυτός ο οποίος τελικά του έδωσε μια τακτική θέση στην τηλεοπτική του σειρά, *[[The Live Mike]]*. Ο Ντέρμοτ είχε κληθεί να συμμετάσχει σε μια τηλεοπτική πιλοτική εκπομπή με παρουσιαστή τον Μπρένταν Μπαλφ. Τότε ήταν που σύστησε για πρώτη φορά τον τόσο χαλαρό χαρακτήρα του, τον πατέρα Τρέντι. «Μετά από όλες τις επιστολές προς αυτόν και αφού ο Μερφ είδε την πιλοτική εκπομπή, μου ζήτησε να έρθω στη δική του εκπομπή...» Ο Μόργκαν συνεπώς έγινε γνωστός ως μέλος του *The Live Mike*, που σημείωσε τεράστια επιτυχία στην Ιρλανδία. Μεταξύ 1979 και 1982, ο Μόργκαν υποδύθηκε μια σειρά από κωμικούς χαρακτήρες οι οποίοι εμφανίζονταν ανάμεσα σε τμήματα της εκπομπής. Ο Μόργκαν χλεύασε τον αχαλίνωτο Μοντερνισμό εντός της Ρωμαιοκαθολικής Εκκλησίας μετά τη Δεύτερη Σύνοδο του Βατικανού στην Ιρλανδία, ενσωματώνοντας τον πατέρα Τρέντι χαρακτήρα του ως έναν άξεστο, κάποιον που προσπαθούσε να είναι κουλ χίπικος ιερέα (ο οποίος βασίστηκε στον πατέρα Μπράιαν Ντ'Άρσι). Ο πατέρας Τρέντι φορούσε πάντα ένα κούρεμα τύπου Έλβις Πρίσλεϊ και μερικές φορές ένα δερμάτινο μπουφάν. Επίσης, είχε την τάση να σχεδιάζει γελοίους παραλληλισμούς μεταξύ θρησκείας και κοσμικότητας σε δίλεπτα «κηρύγματα» στην κάμερα. Ο Μόργκαν σατίρισε επίσης του υπερεθνικιστές «Νέους Ιρλανδούς», υποδυόμενος ένα οργισμένο και φανατικό μέλος της Γαελικής Αθλητικής Ομοσπονδίας που κουνούσε το χάρλεϊ του ενώ επιτίθετο λεκτικά στα αγαπημένα του πράγματα να μισεί.

Στο αποκορύφωμα των Ταραχών, ο Μόργκαν χλεύασε επίσης τόσο το συγκρότημα *[[The Wolfe Tones|Wolfe Tones]]* όσο και τα κλισέ των ιρλανδικών επαναστατικών τραγουδιών, που είπε πως: «πάντα έχουν πολύ αίμα και εντόσθια και φωτιά και βροντές μέσα τους». Στη συνέχεια τραγούδησε τη δική του παρωδία του εμβληματικού τραγουδιού του Τόμας Όσμπορν Ντέιβις, "A Nation Once Again", για το μαρτύριο του Φίντο, ενός σκύλου ο οποίος σώζει τον αφέντη του που δουλεύει για τον Ιρλανδικό Δημοκρατικό Στρατό τρώγοντας μια χειροβομβίδα κατά τη διάρκεια έρευνας του σπιτιού από τους Βρετανούς παραστρατιωτικούς (Black and Tans) κατά τη διάρκεια του Ιρλανδικού Πολέμου της Ανεξαρτησίας. Όταν ο Φίντο κλάνει και η χειροβομβίδα εκρήγνυται κατά λάθος, οι Βρετανοί παραστρατιωτικοί σχολιάζουν: «Συγγνώμη φίλε, ήταν κάτι που έφαγε ο σκύλος σου;» Το τραγούδι κορυφώθηκε με τα λόγια: «Ελπίζω να ζήσω για να δω τον Φίντο ξανά Αλσατό». 

### Ως τραγουδιστής: ''Thank You Very Much, Mr. Eastwood''
Ο Μόργκαν κυκλοφόρησε ένα κωμικό single, με τίτλο "Thank You Very Much, Mr. Eastwood", τον Δεκέμβριο του 1985 μέσω της Dolphin Records.  Ήταν μια εκδοχή του κολακευτικού επαίνου του οποίου ο διεθνώς επιτυχημένος Ιρλανδός πυγμάχος Μπάρι ΜακΓκίγκαν έδωσε στον μάνατζέρ του, Μπάρνεϊ Ίστγουντ, στο τέλος διαδοχικών αγώνων. Το single «περιείχε» μιμήσεις από τον ΜακΓκίγκαν, τον Ρόναλντ Ρήγκαν, τον Μπομπ Γκέλντοφ και τον Πάπα Ιωάννη Παύλο Β',  και ήταν το χριστουγεννιάτικο νούμερο ένα στο ιρλανδικό chart singles το 1985.   Ο Μόργκαν μίλησε αργότερα στον Τύπο και είπε πως ήταν «λίγο ανήσυχος» ότι η «παρωδία» του Πάπα από αυτόν κατά τη διάρκεια του τραγουδιού θα μπορούσε να είχε γίνει άσχημα δεκτή από το κοινό, ειδικά στη Βόρεια Ιρλανδία λόγω των εντάσεων οι οποίες επικρατούσαν εκεί εκείνη την εποχή. 

Ο Μπάρι Ντέβλιν, πρώην τραγουδιστής των Horslips, ήταν ο παραγωγός του single,  ενώ ο Πολ ΜακΓκίνες, μάνατζερ των U2, «έκλεισε μια συμφωνία» για την κυκλοφορία του στη Βρετανία, με τον Μόργκαν να διευκρινίζει ότι «Δεν νομίζω ότι θέλει ιδιαίτερα να ασχοληθεί με κωμικούς. Νομίζω ότι απλώς του άρεσε η ιδέα και φρόντισε για κάποιες δουλειές για μένα».  Μιλώντας στην *[[The Herald (Ιρλανδία)|Evening Herald]]* τον Ιανουάριο του 1986,  ο Μόργκαν ανακοίνωσε ότι σύντομα θα γυρίζονταν ένα μουσικό βίντεο το οποίο θα συνόδευε το single, τα γυρίσματα του οποίου θα γίνονταν στα Στούντιο Windmill Lane Film στο Δουβλίνο:Αλλά η διασκέδαση δεν σταματά εκεί. Στην πραγματικότητα, *το Thank You Very Much, Mr. Eastwood* είναι μόνο το πρώτο μέρος μιας νέας μεγάλης επίθεσης του κ. Μόργκαν στην ιρλανδική κωμική σκηνή... «Στη συνέχεια θα κάνω ένα άλμπουμ, καθώς το ενδιαφέρον είναι πλέον εκεί και έχω άφθονο πρωτότυπο υλικό. Το βίντεο για το single είναι επίσης μέρος ενός 20λεπτου πιλοτικού προγράμματος το οποίο εγώ και τα στούντιο Windmill Lane ετοιμάζουμε. Είναι μια ολοκληρωμένη κωμική παραγωγή και ελπίζουμε να προσελκύσουμε το ενδιαφέρον του RTÉ και του Channel 4.» Ο Ντέρμοτ θέλει να ξεκινήσει μια κωμική σειρά η οποία θα φτιαχτεί μέσω μιας ανεξάρτητης κινηματογραφικής εταιρείας και ελπίζει να την πουλήσει τόσο εδώ όσο και στη Βρετανία. 

### ''Scrap Saturday''
Η μεγαλύτερη επιτυχία που σημείωσε ο Μόργκαν στην Ιρλανδία σημειώθηκε στα τέλη της δεκαετίας του 1980 στην σαββατιάτικη πρωινή ραδιοφωνική κωμική εκπομπή *[[Scrap Saturday]]*,  στην οποία ο Μόργκαν, ο συν-σεναριογράφος Τζέραρντ Στέμπριτζ, ο Όουεν Ρόου και η Πολίν ΜακΛιν χλεύαζαν το πολιτικό, επιχειρηματικό και μιντιακό κατεστημένο της Ιρλανδίας. Η προσέγγιση της εκπομπής στη σχέση μεταξύ του πάντα αμφιλεγόμενου πρωθυπουργού Τσαρλς Χόγκεϊ και της γραμματέως Τύπου του Πι Τζέι Μάρα αποδείχθηκε ιδιαίτερα δημοφιλής, με την περιφρονητική στάση του Χόγκεϊ προς τον Μάρα και την λατρευτική και υποτιμητική στάση του τελευταίου απέναντι στο αφεντικό του να κερδίζουν κριτικούς επαίνους.

Ο Μόργκαν επέκρινε την τάση του Χόγκεϊ να ισχυρίζεται ότι έχει οικογενειακούς δεσμούς με σχεδόν κάθε μέρος της Ιρλανδίας το οποίο επισκέφτηκε, κάνοντας αναφορά σε μια διάσημη διαφήμιση για την Harp Lager, που έπαιζε με την εικόνα κάποιου ο οποίος επέστρεφε σπίτι και αναζητούσε φίλους.

Το «κωμικό ντουέτο» των Χόγκεϊ/Μάρα έγινε το κεντρικό πρόσωπο σε μια σειρά η οποία χλεύαζε και τις δύο πλευρές του πολιτικού χάσματος, από τον Χόγκεϊ και τους συμβούλους του μέχρι τον αντιπολιτευόμενο TD του Φίνε Γκελ, Μάικλ Νούναν, ως τον dj του Λίμερικ "Morning Noon'an Night" (μετάφραση: «Πρωί Μεσημέρι και Βράδυ»). Όταν το RTÉ διέκοψε την εκπομπή στις αρχές της δεκαετίας του 1990, ακολούθησε εθνική κατακραυγή. Ο Μόργκαν επέκρινε την απόφαση, αποκαλώντας την «μια αναίσχυντη πράξη μετάδοσης δειλίας και πολιτικής υποταγής». &#x5B;*[[Βικιπαίδεια:Εκκρεμεί παραπομπή|<span title="This claim needs references to reliable sources. (January 2015)">απαιτείται παραπομπή</span>]]*&#x5D; Ένας εκπρόσωπος του RTÉ δήλωσε: «Η εκπομπή δεν διακόπτεται. Απλώς δεν συνεχίζεται!» 

Το 1991, ο Μόργκαν έλαβε το Βραβείο Jacob's λόγω της συμβολής του στο *Scrap Saturday* από τους κριτικούς ραδιοφώνου της ιρλανδικής εθνικής εφημερίδας.

### ''Father Ted''
Ήδη διάσημος στην Ιρλανδία, ο Μόργκαν έκανε τη μεγάλη του επιτυχία στη Βρετανία με την ιρλανδική κωμική σειρά του Channel 4, *[[Father Ted]]*, που προβλήθηκε για τρεις σεζόν από το 1995 έως το 1998. Οι σεναριογράφοι Γκρέιχαμ Λάινχαν και Άρθουρ Μάθιους πέρασαν από ακρόαση πολλούς ηθοποιούς για τον ομώνυμο ρόλο, αλλά ο ενθουσιασμός του Μόργκαν του χάρισε τον ρόλο. Το *Father Ted* έχει ως κεντρικό του θέμα τις περιπέτειες τριών ηθικά αμφίβολων Ιρλανδών Καθολικών ιερέων, των οποίων οι παραβάσεις τους οδήγησαν στην εξορία στο φανταστικό Κράγκι Άιλαντ, στα ανοικτά των δυτικών ακτών της Ιρλανδίας.

#### Βραβείο BAFTA
Το 1996, το *Father Ted* κέρδισε ένα βραβείο BAFTA για την Καλύτερη Κωμική Σειρά. Την ίδια χρονιά, ο Μόργκαν κέρδισε επίσης ένα Βραβείο British Comedy για τον Καλύτερο Ηθοποιό Κωμικής Τηλεόρασης και η ΜακΛιν βραβεύτηκε ως η Καλύτερη Ηθοποιός Κωμικής Τηλεόρασης. Το 1999, το *Father Ted* κέρδισε ένα δεύτερο βραβείο BAFTA για την Καλύτερη Κωμική Σειρά, με τον Μόργκαν να βραβεύεται μετά θάνατον ως η Καλύτερη Κωμική Ερμηνεία.

### Ακυκλοφόρητα έργα
Ο Μόργκαν είπε κατά την διάρκεια μιας συνέντευξης με τον Γκέι Μπερν στο *The Late Late Show* το 1996 ότι έγραφε ένα σενάριο με τίτλο *Miracle of the Magyars*, βασισμένο σε ένα πραγματικό περιστατικό της δεκαετίας του 1950, όταν ο Αρχιεπίσκοπος του Δουβλίνου Τζον Τσαρλς ΜακΚουέιντ απαγόρευσε στους Καθολικούς να παρακολουθήσουν έναν αγώνα ποδοσφαίρου ανάμεσα στην Δημοκρατία της Ιρλανδίας και την Γιουγκοσλαβία για θρησκευτικούς και πνευματικούς λόγους. Η Γιουγκοσλαβία κέρδισε τον αγώνα με 4–1. Ο Μόργκαν σχεδίαζε να χρησιμοποιήσει την Ουγγαρία ως αντίπαλη πλευρά στη Δημοκρατία της Ιρλανδίας - εξ ου και ο τίτλος. Όταν πέθανε το 1998, είχε ολοκληρώσει το σενάριο, αλλά η ταινία δεν γυρίστηκε ποτέ.

Το πρώτο έργο του Μόργκαν μετά το *Father Ted* σκοπεύονταν να είναι το *Re-united*, μια κωμική σειρά για δύο συνταξιούχους ποδοσφαιριστές οι οποίοι μοιράζονται ένα διαμέρισμα στο Λονδίνο. Σύμφωνα με τον πρώην προπονητή Τζον Φίσερ, ο Μόργκαν έγραφε το σενάριο για το πρόγραμμα και σχεδίαζε να αναλάβει τον ρόλο «ενός ρόλου τύπου Ίμον Ντάνφι ο οποίος είχε εργαστεί στη δημοσιογραφία, αλλά κατέληξε να ζήσει με έναν παλιό ποδοσφαιρικό φίλο». Ο Μελ Σμιθ βρισκόταν σε συζητήσεις για τον ρόλο του φίλου. 

Ο Μόργκαν είχε προσληφθεί με σκοπό να γράψει μια δραματική σειρά για το BBC. 

## Προσωπική ζωή
Ο Μόργκαν είχε παντρευτεί με την Σουζάν Γκάρματζ, μια Γερμανίδα, με την οποία απέκτησε δύο γιους.  Στη συνέχεια ξεκίνησε μια σχέση με τη Φιόνα Κλαρκ, με την οποία απέκτησε έναν γιο. 

Αν και είχε ανατραφεί ως Καθολικός και είχε σκεφτεί για λίγο να γίνει ιερέας όταν βρίσκονταν στην παιδική του ηλικία, ο Μόργκαν έγινε άθεος στη συνέχεια της ζωής του και ήταν επικριτικός απέναντι στην Καθολική Εκκλησία.  

Υποστήριζε τις ιρλανδικές ποδοσφαιρικές ομάδες Σάμροκ Ρόβερς  και Γιουνιβέρσιτι Κόλετζ Ντάμπλιν, καθώς και την βρετανική ποδοσφαιρική ομάδα Τσέλσι.

## Θάνατος
δεξιά|μικρογραφία|Η «Καρέκλα του Φαρσέρ», ένα μνημείο αφιερωμένο στον Μόργκαν στην πλατεία Μέριον, στο Δουβλίνο
μικρογραφία|Ο τάφος του Μόργκαν στο νεκροταφείο Ντίνσγκρεϊντζ, στην νότια κομητεία του Δουβλίνου
Πριν από τα επί τόπου γυρίσματα της τρίτης και τελευταίας σεζόν του *Father Ted*, ο Μόργκαν είχε υποβληθεί σε υποχρεωτική ιατρική εξέταση όταν διαπιστώθηκε πως είχε υψηλή αρτηριακή πίεση και του συνταγογραφήθηκαν φάρμακα.  Στις 28 Φεβρουαρίου του 1998, μία ημέρα μετά την ηχογράφηση του τελευταίου επεισοδίου της σειράς, ο Μόργκαν υπέστη καρδιακή προσβολή ενώ διοργάνωνε δείπνο στο σπίτι του στην περιοχή Σαιντ Μάργκαρετς του Λονδίνου, στο οποίο ήταν παρών ο Σκωτσέζος μουσικός Τζιμ Ντάιαμοντ. Καλεσμένοι και παραϊατρικό προσωπικό προσπάθησαν να τον επαναφέρουν στο σπίτι του. Μεταφέρθηκε εσπευσμένα στο Πανεπιστημιακό Νοσοκομείο Γουέστ Μίντλσεξ στο Άιλγουορθ, όμως παρά τις περαιτέρω προσπάθειες ανάνηψης δεν ανέκτησε τις αισθήσεις του.  Ήταν 45 ετών. 

Η αδερφή του Μόργκαν, Ντενίς, είπε: «Δεν ένιωθε πολύ καλά στο τέλος του γεύματος και πήγα μαζί του στην κρεβατοκάμαρα. Έπαθε καρδιακή προσβολή και δεν την αναγνώρισα. Από την περιορισμένη εκπαίδευσή μου στις πρώτες βοήθειες, δεν ήμουν σίγουρη τι ακριβώς συνέβαινε. Τα συμπτώματα δεν ταίριαζαν με αυτά τα οποία έλεγαν τα βιβλία. Του είπα "Νομίζω πως είσαι καλά" και επιστρέψαμε στο τραπέζι. Απολογήθηκε επειδή έφυγε από το δωμάτιο και την επόμενη στιγμή απλά κατέρρευσε. Προσπαθήσαμε να τον επαναφέρουμε στη ζωή, αλλά δεν λειτούργησε».  Ο συμπρωταγωνιστής του στο *Father Ted*, Φρανκ Κέλι, είπε: «Το μυαλό του Ντέρμοτ ήταν ευμετάβλητο. Νομίζω ότι ήταν ένα είδος κωμικού μετεωρίτη. Εξαντλήθηκε.» 

Παρά το γεγονός ότι ο Μόργκαν ήταν άθεος, μια καθολική επιμνημόσυνη δέηση τελέστηκε προς τιμήν του στην εκκλησία της Αγίας Τερέζας στο προάστιο Μάουντ Μέριον του Νότιου Δουβλίνου. Στη λειτουργία παρευρέθηκαν η Ιρλανδή πρόεδρος Μαίρη ΜακΑλίς, η προκάτοχός της Μαίρη Ρόμπινσον και πολλοί από τους Ιρλανδούς πολιτικούς και θρησκευτικούς ηγέτες οι οποίοι είχαν γίνει στόχοι της σάτιρας του στο *Scrap Saturday*. Η σορός του αποτεφρώθηκε στο νεκροταφείο Γκλάσνεβιν, ενώ η τέφρα του θάφτηκε στο οικογενειακό οικόπεδο στο νεκροταφείο Ντινς Γκραντζ. 

## Κληροδότημα
«Η Καρέκλα του Φαρσέρ», ένας χάλκινος θρόνος ο οποίος φτιάχτηκε από την γλύπτρια Κάθριν Γκριν, αποκαλύφθηκε από τον τότε Πρωθυπουργό της Ιρλανδίας Μπέρτι Άχερν στην Μέριον Σκουέαρ του Δουβλίνου. Φέρει το όνομά του, την ημερομηνία γέννησής του και την ημερομηνία θανάτου του.

Τον Δεκέμβριο του 2013, το ντοκιμαντέρ *Dermot Morgan – Fearless Funnyman* προβλήθηκε μέσω του RTÉ One. 

Μια πλάκα έξω από το κατάστημα McGuire's στο Μάουντ Μέριον αποκαλύφθηκε το 2016.

Ένα κέρινο ομοίωμα του Μόργκαν βρίσκεται στο εθνικό μουσείο κέρινων ομοιωμάτων στο Δουβλίνο ως μέρος του εκθέματος με τίτλο «Δωμάτιο του Πατέρα Τεντ». 

## Εμφανίσεις

### Τηλεόραση

* *[[The Live Mike]]* (1979–1982)
* *[[Father Ted]]* (1995–1998)
* *[[Have I Got News for You]]* (1996–97, επεισόδια 11.02 και 14.03)
* *[[Shooting Stars (τηλεοπτική σειρά, 1993)|Shooting Stars]]* (1 επεισόδιο, 1996)
* *[[That's Showbusiness]]* (1 επεισόδιο, 1996)

### Ραδιόφωνο

* *[[Scrap Saturday]]* (1989–1991)

### Ταινία

* *Taffin* (*[[Σκληρός και Ψύχραιμος]]*) (1988)
* *[[The First Snow of Winter]]* (1998, φωνή στη βρετανική έκδοση)

## Παραπομπές


## Εξωτερικοί σύνδεσμοι

* 

Κατηγορία:Πρώην Ρωμαιοκαθολικοί
Κατηγορία:Ιρλανδοί ηθοποιοί τηλεόρασης
Κατηγορία:Ιρλανδοί κωμικοί